Pochod za život

O slovenskej verzii podujatia pozri Pochod za život (Slovensko).

Pochod za život () je pomenovanie podujatí, ktorých cieľom je ochrana života všetkých ľudí, aj nenarodených. Téma sa spája s otázkami umelých potratov, eutanázie a podobne. Charakter podujatí býva rôznorodý, v prípade Národných pochodov ide o masové zhromaždenia a pochody veľkého množstva ľudí zväčša v hlavnom meste krajiny. Niekedy majú tieto podujatia charakter modlitebných pochodov, nie je to však pravidlom ani podmienkou. Podujatia toho typu sa organizujú v mnoho štátoch a patria k pro-life hnutiu, ktorého cieľom je ochrana života každého človeka a jeho dôstojnosti. 

Tie najväčšie pochody majú účasť v desiatkách až stovkách tisíc ľudí a odohrávajú sa zvyčajne blízko k výročiu nejakej špecifickej udalosti, napr. uzákonenie umelých potratov apod. To je aj príklad amerického pochodu za život March for Life, ktorý sa každoročne koná vo Washington, D.C. pri výročí vynesenia rozsudku v procese Roe vs. Wade, ktorým boli povolené umelé potraty v USA v roku 1973. Na Slovensku majú tradíciu aj menšie miestne pochody za život, ktoré sa odohrávajú okolo 25. marca, teda Dňa počatého dieťaťa.

Jednotlivé štáty

Slovensko 

Národné pochody za život boli tri a boli to najmasovejšie demonštrácie od Nežnej revolúcie. Hlavným iniciátorom a organizátorom Národných pochodov za život bola Konferencia biskupov Slovenska.

Prvý národný Pochod za život bol v Košiciach 22. septembra 2013 a účasť dosiahla 80 000. Účastníci pochodovali na podporu Manifestu Národného pochodu za život 2013.

Druhý národný pochod za život bol v Bratislave 20. septembra 2015. Podľa organizátorov mal účasť 85 000.. Ľudia svojou účasťou podporili Manifest národného pochodu za život 2015.

Tretí národný pochod sa konal 22. septembra 2019 v Bratislave. Rozhodli sa ho zorganizovať slovenskí biskupi v júli 2018 na zasadaní v Nitre. Zúčastnilo sa ho asi 50 000 ľudí.

Pochody za život sa organizujú každoročne v Košiciach a Bratislave zvyčajne ku Dňu počatého dieťaťa, ktorý je 25. marca.

Česko 

V Česku sa hlavný pochod za život uskutočňuje v Prahe a usporadúva ho Hnutí Pro život ČR. V roku 2016 sa XVI. ročníka zúčastnilo cez 4 000 (podľa organizátorov 7 000) osôb. V roku 2017 akcia získala podporu prezidenta republiky, Magistrátu hl. m. Prahy a Českej biskupskej konferencie.

Francúzsko 
Najväčším francúzskym pochodom za život je parížsky pochod, ktorý sa od roku 2005 uskutočňuje koncom januára pri príležitosti výročia zlegalizovania umelých potratov vo Francúzsku. Počet účastníkov sa pohybuje v tisícoch až desaťtisícoch, organizátori ho označujú za najväčší pochod za život v Európe.

Španielsko 
29. marca 2009 prebehli veľké manifestácie za práva na život v Španielsku. Pochodu za život v Madride sa zúčastnilo 100 000 ľudí a ďalších 400 000 podporilo obdobné akcie v ďalších španielskych mestách. Tieto udalosti boli reakciou na zámer socialistického premiéra Zapatera dramaticky rozšíriť možnosť umelého potratu, čo by nechalo nenarodené deti úplne bez ochrany. Preto sa madridský pochod podobal skôr na demonštráciu. Protestujúci vyzvali premiéra, aby sa zameral skôr na pomoc tehotným ženám, aby nemuseli o umelom potrate vôbec uvažovať, namiesto ich rozširovaniu. Na akcii bol prečítaný Madridský manifest - prehlásenie, ktoré podpísalo 300 španielskych odborníkov, vedcov a lekárov, a ktorý konštatuje, že „z vedeckého hľadiska ľudský život začína počatím, a preto má byť od chvíle počatia rešpektovaný a chránený“. Protesty zorganizovali španielske pro-life organizácie Derecho a vivir (právo na život) a Hazte Oír. Mottom madridského pochodu bolo heslo: „Neexistuje právo zabíjať - existuje právo na život“.

Poľsko 

Najznámejším poľským pochodom toho typu je varšavský Pochod pre život a rodinu, ktorého sa zúčastňujú stovky až tisícky ľudí a zdôrazňuje nie len odmietanie umelého potratu, ale aj registrovaných partnerstiev a homosexuálnych manželstiev. Existujú aj ďalšie pravidelné akcie významného rozsahu ako je napríklad poznaňský Pochod za život.

Spojené štáty americké 
Jedným z pochodov pre život je americký národný March for Life, ktorý sa každoročne koná vo Washingtone pri príležitosti výročia vynesenia rozsudku v procese Roe vs. Wade, ktorý v USA viedol ku zrušeniu protiinterrupčných zákonov (stalo sa to 22. januára 1973). Počet účastníkov kolíše medzi 100200 tisíc, čo ho pravidelne radí medzi najpočetnejšie demonštrácie vo Washingtone D.C. vôbec. Hlavnou témou sú umelé potraty, ale čím ďalej tým viac sa ako vedľajšia téma objavuje otázka eutanázie, ktorej aktuálnosť zdôraznil prípad Terri Schiavo.

Okrem národnej akcie existujú významné pochody tohto typu na úrovni jednotlivých štátov či miest, z nich niektoré vykazujú návštevnosť v rádoch tisícov až desaťtisícov účastníkov (napr. v San Franciscu).

Kanada 
V Kanade sa pochod za život koná každoročne 14. mája, lebo v ten deň kanadský parlament odhlasoval prijatie zákona legalizujúceho potraty (14. mája 1969). V roku 2009, v deň štyridsiateho výročia prijatia zákona zaznamenali usporiadatelia rekordnú účasť - cez 12 000 ľudí v hlavnom meste Ottawa a okolo 4 000 účastníkov v lokálnych pochodoch v ďalších kanadských mestách.

Referencie

Iné projekty 

Pro-life hnutia
Demonštrácie a protesty na Slovensku